Vážení spoluobčania...

aj keď v nás ešte stále doznievajú pocity z prežitých vianočných a novoročných sviatkov, kalendár nám neúprosne naznačuje, že stojíme na prahu ďalšieho roka.

Pre nás ľudí je to deň, keď viac ako inokedy sústreďujeme myšlienky uvažovaním nad sebou, okolím a bilancujeme svoje úspechy či neúspechy, dávame si rôzne záväzky a predsavzatia.

Je v podstate jedno, aký dátum nám kalendár ponúka...

dôležité je prežitie každého dňa naozaj naplno a s láskou.

Zdravý si neuvedomí, že žiť život bez bolesti a trápenia je ozajstný dar. Chorý to vie a vo svojom vlastnom zúfalstve neprosí o nič, len aby aspoň chvíľu bolo lepšie...

Ďakujme každý deň za všetko, čo sa nám zdá byť samozrejmosťou...

pretože práve každodenné všednosti robia život skutočným a neopakovateľným.

S úctou a pokorou pristupujme k vlastnému zdraviu, fyzickému aj tomu psychickému, venujme mu náležitú pozornosť, chráňme sa a zbytočne neriskujme. Len zdraví, pri plnej sile vieme napĺňať svoje potreby, získať vnútornú energiu a pomáhať tým, ktorí to potrebujú.

Rozdávajme okolo seba dobrú náladu, predchádzajme nedorozumeniam, rešpektujme a vážme si ľudí.

Meniť môžeme len seba, nie druhých...a získame len to, čo vieme dať.

Tak dajme lásku, rešpekt, uznanie a múdrosť, nech sa nám vráti stonásobne...

ceňme si to, čo má naozaj hodnotu – zdravie, rodinu, priateľov a životné skúsenosti.

Začiatok nového roka...čas, ktorý si spájame so želaniami.

Okrem toho najdôležitejšieho – zdravia a šťastia, prajem Vám, milí spoluobčania, v mene svojom, v mene pracovníkov obecného úradu, ako aj všetkých poslancov obecného zastupiteľstva, nech radosť, harmónia a rovnováha vstúpi do života každého z Vás.

Želám Vám dobro a hojnosť všetkého, čo naplní Vaše životy a robí ich šťastnými. Majte ciele a sny, uvedomte si ich dôležitosť pre vaše vedomé smerovanie a hlavne majte odvahu na ich naplnenie.

Okrem toho najdôležitejšieho – zdravia a šťastia, prajem Vám, milí spoluobčania, v mene svojom, v mene pracovníkov obecného úradu, ako aj všetkých poslancov obecného zastupiteľstva, nech radosť, harmónia a rovnováha vstúpi do života každého z Vás.

Želám Vám dobro a hojnosť všetkého, čo naplní Vaše životy a robí ich šťastnými. Majte ciele a sny, uvedomte si ich dôležitosť pre vaše vedomé smerovanie a hlavne majte odvahu na ich naplnenie.

Prajem vám, aby bol každý deň roka 2023 iba o pozitívnej energii, nadhľade, rozvahe a úprimnej snahe robiť našu samosprávu, ale aj život v obci lepším.

Spoločne, s prispením každého z nás máme všetky predpoklady na to, aby sme našu obec posúvali dopredu, aby sme spoločne zvládli aj náročné obdobia, a následne bilancovali.

Meníme rok, meníme sny, túžby, názory, požiadavky na život…, ale nikdy nemeníme rodinu a priateľov!

Preto Vám želám, milí spoluobčania, aby boli súčasťou Vašich životov len správni ľudia, takí, na ktorých sa budete môcť vždy spoľahnúť, a ktorí budú pri Vás stáť práve vtedy, keď už všetci ostatní odišli.

Šťastný a pokojný nový rok 2023 !!!